King Kong (1933ko filma)

King Kong 1933ko Ameriketako Estatu Batuetako abentura filma da, Merian C. Cooper eta Ernest B. Schoedsackek zuzendutakoa eta Fay Wray, Robert Armstrong eta Bruce Cabot aktoreek antzeztua. RKO Pictures etxeak ekoiztu zuen eta gidoia Ruth Rosek eta James Ashmore Creelmanek osatu zuten, Merian C. Cooperren eta Edgar Wallaceren ideia batetik abiatuta. Filmak Kong simio erraldoiaren istorioa kontatzen du, zelan aurkitu zuten uharte galdu batean eta zelan, gogoz bestera, zibilizaziora eraman zuten.

Argumentua 

Carl Denham zinema zuzendariak film bat egiteko asmoa du: hala ere, emakumezko aktorea ezin aurkitu dabil. Azkenean, Ann Darrowrekin egiten du topo eta filmean parte hartzeko konbentzitzen du. Handik gutxira Indonesiara bidean dira, Venture ontzian. Helmuga mapetan agertzen ez den uharte bat da, eta Denhamen benetako asmoa Kong izaki misteriotsua filmatzea da. Hara iritsita, herrixka bat aurkitu dute, hesi handi batek inguratuta. Bertako tribuko nagusiak Ann ikusitakoan, haren truke sei emakume eskaini dizkie etorri berriei. Ezetza jasota, bahitu egin du. Herriko biztanleek miretsi duten Kong handiari eskaini nahi diote neskatoa eta, horretarako, erritual berezia atondu. Eskifaiako lagunak une horretan bertan agertu dira eta Kong, neska hartuta, ihesi doa; hortik aurrera, Annen lagunek munstroa jazarri dute oihanean zehar, halako zortez non bi besterik ez diren onik aterako, Driscoll eta Denham, hain zuzen. Antzinako dinosaurioak ageri dira, eta Kongek, Ann babestu nahian, aurre egin die. Halako batean, Driscollek Ann berera ekartzea lortu du, eta Kong haien atzetik joanda, Denhamek granada bat jaurtiki eta konorte gabe utzi du. Animalia New Yorkera eramatea erabaki dute, eta jende aurrean erakutsi. Kong erotu da, mundu ezezaguna aurrean eta Ann galduta. Ihes egitea lortu du eta Annen atzetik jardun du; aurkitutakoan, Empire State Building etxe orratzera igo da. Armadako hegazkinek eraso egin diote, eta azkenean, hil.

Aktoreak 

 Frank Reicher ... Englehorn kapitaina
 Sam Hardy ... Charles Weston
 Noble Johnson ... Tribuko nagusia
 James Flavin ... Briggs

Erreferentziak

Kanpo estekak 

  Filma IMDB atarian
  New York Times egunkarian 1933an eginiko filmaren kritika

Ameriketako Estatu Batuetako filmak
1930eko hamarkadako abentura filmak
King Kongi buruzko filmak
Max Steinerren soinu bandadun filmak
New Yorken girotutako filmak
Zuri-beltzeko filmak
Uharteetan girotutako filmak